અને યશના દાદા-દાદી જે દિવસની આતુરતાથી રાહ જોતા હતા એ દિવસ આવી ગયો. દીકરી પલ્લવી અને સંજયની ન્યુયોર્ક એરપોર્ટ ઉપરથી ભાવભીની વિદાય લઈને નરેશભાઈ, જયવંતીબેન અને યશ અમેરિકાના બીજા છેડે હજારો માઈલના અંતરે આવેલા વતન અમદાવાદ તરફ જવા માટે એર ઇન્ડીયાના પ્લેનમાં ગોઠવાઈ ગયાં. કલાકોની થાક ભરી મુસાફરી હતી છતાં અમદાવાદના એરપોર્ટ ઉપર પ્લેન લેન્ડ થતાં જ બધો થાક ભૂલાઈ ગયો અને પોતાના ઘરે આવી પહોંચવાના ઉત્સાહમાં એ પરિવર્તિત થઈ ગયો. અમદાવાદમાં એમના બંધ ઘરને ખોલીને સામાન ગોઠવી દીધો. બે દિવસ તો બદલાયેલા વાતાવરણ અને ટાઈમ ઝોનમાં જેટ લેગનો થાક ઉતારી સેટ થવામાં ગયા. નરેશભાઈના આગમનના સમાચારથી એમના સ્નેહીજનો અને મિત્રો ખુબ ખુશ હતાં. યશ એમના માટે નવો ન હતો કારણ કે એ અહી જ પોણા બે વર્ષનો મોટો થયો હતો. પંદર વર્ષના ‘પલ્લવીના ભાણીયા’ ઉપર સૌના વ્હાલની વર્ષા થઈ રહી. ન્યુ જર્સીના સ્ટોરોમાં ફરી ફરીને નરેશભાઈએ યાદ કરી કરીને લાવેલી ભેટની ચીજો બધાંને આપતાં લેનાર અને આપનાર બન્ને ખુશ થયાં.